Document ID: 32014R0624

REGULAMENTUL DELEGAT (UE) NR. 624/2014 AL COMISIEI
din 14 februarie 2014
de stabilire a unei derogări de la Regulamentul (UE) nr. 1290/2013 al Parlamentului European și al Consiliului de stabilire a normelor de participare și diseminare pentru Programul-cadru pentru cercetare și inovare (2014-2020) - „Orizont 2020” cu privire la întreprinderea comună Clean Sky 2
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1290/2013 al Parlamentului European și al Consiliului din 11 decembrie 2013 de stabilire a normelor de participare și diseminare pentru Programul-cadru pentru cercetare și inovare (2014-2020) - „Orizont 2020” și de abrogare a Regulamentului (CE) nr. 1906/2006 (1), în special articolul 1 alineatul (3) litera (a),
întrucât:
(1)
Regulamentul (UE) nr. 1291/2013 al Parlamentului European și al Consiliului (2) instituie Programul-cadru pentru cercetare și inovare (2014-2020) („Orizont 2020”) și prevede implicarea Uniunii în parteneriatele de tip public-privat, inclusiv în întreprinderile comune, în domenii-cheie în care cercetarea și inovarea ar putea contribui la atingerea obiectivelor mai ample ale Uniunii privind competitivitatea și la abordarea provocărilor societale.
(2)
Participarea la acțiuni indirecte din cadrul programului „Orizont 2020” ar trebui să fie în conformitate cu Regulamentul (UE) nr. 1290/2013. Cu toate acestea, pentru a se ține seama de cerințele specifice de funcționare a întreprinderilor comune înființate în conformitate cu articolul 187 din tratat în domeniul aeronauticii, competența de a adopta acte în conformitate cu articolul 290 din tratat a fost delegată Comisiei pentru întreaga durată de desfășurare a programului „Orizont 2020”, cu scopul de a permite finanțarea organismelor instituite în temeiul articolului 187 din tratat în domeniul aeronauticii, pentru a reduce numărul minim de participanți.
(3)
Întreprinderea comună Clean Sky 2 a fost stabilită prin Regulamentul (UE) nr. 558/2014 al Consiliului (3) în domeniul aeronauticii, pentru o perioadă care se încheie la 31 decembrie 2024. Scopul programului este îmbunătățirea impactului asupra mediului pe care îl au tehnologiile aeronautice europene și asigurarea competitivității internaționale a industriei aeronautice europene în viitor.
(4)
Au fost identificate nevoi specifice de funcționare în ceea ce privește normele pentru participarea la programul „Orizont 2020”, în special cu privire la numărul minim de participanți. Cererile de propuneri lansate de întreprinderea comună sunt foarte specifice și focalizate, propunând soluții inovatoare, care trebuie să se integreze în demonstratorii finali. În plus, permiterea entităților individuale de a răspunde la o cerere de propuneri din cadrul întreprinderii comune Clean Sky s-a dovedit foarte eficientă în atragerea participării întreprinderilor mici și mijlocii (IMM-urilor), precum și a organizațiilor de cercetare și a universităților.
(5)
Pentru a continua încurajarea unei largi participări a IMM-urilor, precum și a organizațiilor de cercetare și a universităților, este necesar să se prevadă o derogare de la numărul minim de participanți prevăzut la articolul 9 alineatul (1) din Regulamentul (UE) nr. 1290/2013, pentru a permite entităților individuale să răspundă cererii de propuneri lansate în cadrul întreprinderii comune Clean Sky 2,
ADOPTĂ PREZENTUL REGULAMENT:
Articolul 1
Prin derogare de la articolul 9 alineatul (1) din Regulamentul (UE) nr. 1290/2013, în ceea ce privește cererile de propuneri lansate în cadrul întreprinderii comune Clean Sky 2, condiția minimă este participarea unei persoane juridice stabilite într-un stat membru sau într-o țară asociată.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 februarie 2014.

Labels: 7
1
15
20